Diari Oficial de la Generalitat Valenciana


Sumari del DOGV 9355, del 06-06-2022 (2022/4738)

RESOLUCIÓ de 24 de maig de 2022, del conseller d'Hisenda i Model Econòmic, sobre delegació de competències en l'Autoritat de Transport Metropolità de València (ATMV) per a licitar la contractació del subministrament, instal·lació i implantació d'un sistema d'ajuda a l'explotació i informació a passatgers (SAEIP) i d'un sistema de ticketing i gestió de diner electrònic, així com dels serveis de manteniment d'aquests elements.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9355

Data del DOGV
:   06-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4738


Data del document
:   24-05-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 24 de maig de 2022, del conseller d'Hisenda i Model Econòmic, sobre delegació de competències en l'Autoritat de Transport Metropolità de València (ATMV) per a licitar la contractació del subministrament, instal·lació i implantació d'un sistema d'ajuda a l'explotació i informació a passatgers (SAEIP) i d'un sistema de ticketing i gestió de diner electrònic, així com dels serveis de manteniment d'aquests elements. [2022/4738]  
  
L'Autoritat de Transport Metropolità de València (ATMV) té la intenció de proposar la licitació d'un contracte de subministrament, instal·lació i implantació d'un sistema d'ajuda a l'explotació i informació a passatgers (SAEIP) i d'un sistema de ticketing i gestió de diner electrònic així com dels serveis de manteniment d'aquests elements.  
El Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, estableix en l'apartat primer de l'article 15 que: «Sota la coordinació, control i supervisió de la persona titular de la Secretaria Autonòmica d'Hisenda, la Direcció General de Tecnologies de la Informació i les Comunicacions (d'ara en avant DGTIC) exerceix les competències establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, respecte a l'Administració de la Generalitat i els seus organismes autònoms, en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i del seu sector públic instrumental i la intervenció administrativa en matèria de ràdio i televisió de competència de la Comunitat Valenciana.»  
  
Indica en l'apartat 5 de l'article esmentat que: «així mateix, la DGTIC també assumirà les competències de servei especialitzat de la Central de Compres per a la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i el seu sector públic instrumental, de conformitat amb l'indicat en l'Ordre 8/2014, de 5 de maig, de la Conselleria d'Hisenda i Administració Pública, per a la designació de servei especialitzat i la declaració de noves categories de subministraments i serveis centralitzats.»  
Per tant, la Conselleria d'Hisenda i Model Econòmic, a través de la Direcció General de Tecnologies de la Informació i les Comunicacions, és l'únic departament competent per a la contractació i, per consegüent, la licitació de béns i serveis TIC per a les conselleries i els organismes autònoms de la Generalitat. S'exceptua la Conselleria de Sanitat Universal i Salut Pública en matèries que li siguen pròpies. Per això, quan un departament del Consell té una necessitat de productes de tecnologies de la informació i les telecomunicacions ha de sol·licitar la seua valoració i provisió, si és el cas, a la Direcció General de Tecnologies de la Informació i les Comunicacions.  
  
Per part seua, la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, crea en l'article 90 l'Autoritat de Transport Metropolità de València com un organisme autònom de la Generalitat adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport urbà.  
  
Així doncs, l'Autoritat de Transport Metropolità de València (ATMV) és un organisme autònom, amb personalitat jurídica pròpia, creat per la Llei 13/2016, de 29 de desembre, de la Generalitat. Concretament en l'article 90.5 es recullen com a funcions pròpies d'aquest:  
  
«a) La planificació de les infraestructures per al transport públic de viatgers.  
b) La planificació de xarxes i serveis de transport públic de viatgers, inclosa l'elaboració dels plans metropolitans de mobilitat sostenible del seu àmbit territorial, així com el seguiment, control i avaluació d'aquests.  
c) La subscripció i control dels contractes de serveis públics de transport de viatgers.  
d) La gestió administrativa dels serveis de transport.  
e) Disseny i aprovació del règim tarifari.  
f) La formalització de contractes programa amb els operadors de transport i el control del compliment d'aquests.  
g) La subscripció de convenis o contractes programa amb altres administracions públiques per al desenvolupament de les seues competències i, especialment, per al finançament del sistema de transport.  
h) Les relatives a informació a l'usuari, publicitat i qualitat dels serveis.  
i) La col·laboració i coordinació amb les administracions públiques en matèria d'activitat inversora en infraestructures de transport, ordenació del territori i gestió de trànsit i de circulació.  
j) Qualsevol altra que li fora atribuïda en el seu reglament.»  
En data 13 d'abril de 2022, va ser remesa a la Direcció General de Tecnologies de la Informació i les Comunicacions la sol·licitud del director gerent de l'ATMV, per a la delegació de competències en favor de l'Autoritat de Transport Metropolità de València (ATMV) per a la licitació d'un contracte de subministrament, instal·lació i implantació d'un sistema d'ajuda a l'explotació i informació a passatgers (SAEIP) i d'un sistema de ticketing i gestió de diner electrònic, així com dels serveis de manteniment d'aquests elements, d'acord amb el plec adjunt a aquesta sol·licitud, amb la finalitat d'incorporar avanços tecnològics que permeten controlar de manera eficaç i fiable el nivell de servei prestat, disposar d'informació centralitzada per a millorar la informació a l'usuari i oferir als viatgers mitjans de pagament innovadors per a facilitar l'ús del transport públic.  
En ser l'Autoritat de Transport Metropolità de València (ATMV) coneixedora directa de les necessitats i dels motius que puguen justificar la provisió de serveis i subministraments de naturalesa informàtica, és convenient que siga aquesta la competent per a realitzar la licitació de les contractacions corresponents per a la implantació d'aquests sistemes que, si és el cas, complementen l'equipament informàtic estàndard subministrat per la DGTIC.  
L'article 9 de la Llei 40/2015, d'1 d'octubre, de règim jurídic del sector públic estableix: «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents, o en els organismes públics o entitats de dret públic vinculats o dependents d'aquelles. (?) Quan es tracte d'òrgans no relacionats jeràrquicament serà necessària l'aprovació prèvia del superior comú si tots dos pertanyen al mateix ministeri, o de l'òrgan superior de qui depenga l'òrgan delegat, si el delegant i el delegat pertanyen a diferents ministeris».  
Tal com indica la disposició final segona de la Llei 5/1983, de 30 de desembre, del Consell, «per al no previst en aquesta llei seran aplicables les disposicions legals de l'Estat en la matèria, equiparant-se els òrgans per analogia de les seues funcions.»  
D'acord amb l'article 90 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, pel qual es crea l'ATMV, aquesta té personalitat jurídica i plena capacitat d'obrar per al compliment dels seus fins i està adscrita a la conselleria competent en matèria de transport, sota la superior autoritat del conseller o consellera d'aquesta.  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa en l'article 1 del Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la Direcció Gerència de l'Autoritat de Transport Metropolità de València (ATMV) les competències com a òrgan de contractació d'equipament i serveis de tecnologies de la informació i les telecomunicacions i desenvolupament d'aplicacions en l'àmbit de la Generalitat amb la finalitat de licitar la contractació del subministrament, instal·lació i implantació, així com dels serveis de manteniment d'un:  
  
- Sistema d'Ajuda a l'Explotació i Informació a Passatgers (SAEIP).  
- Sistema de ticketing i gestió de diner electrònic (programari i maquinari).  
  
Segon  
En tot cas, per motius tècnics i de coordinació, qualsevol provisió de serveis, subministraments TIC, i aplicacions informàtiques ha d'estar subjecta a l'aprovació prèvia de la Direcció General de Tecnologies de la Informació i les Comunicacions o l'òrgan competent en matèria TIC per a la Generalitat a cada moment, excepte allò relatiu a l'actual plec de licitació que acompanya la sol·licitud, especificat en l'annex de la present resolució i per a aquesta única oferta.  
  
Tercer  
L'ATMV haurà d'assegurar-se que en els plecs queden reflectides totes les obligacions de l'adjudicatari quant al compliment de les obligacions de seguretat i protecció de dades: Esquema Nacional de Seguretat (ENS) i normativa de protecció de dades.  
Prèviament, el responsable de la informació i del servei haurà de realitzar la categorització del sistema respecte a l'ENS i l'anàlisi de riscos.  
Per la seua part, el responsable del tractament quant a protecció de dades, haurà de realitzar l'avaluació d'impacte i l'anàlisi de riscos de protecció de dades.  
Amb els resultats d'aquestes, s'hauran de definir les obligacions de compliment de mesures de seguretat en el sistema de manera que els sistemes, aplicacions i comunicacions implanten les mesures de seguretat necessàries i corresponents amb les categories i volums de dades tractades, garantint la protecció de la informació i la prestació dels serveis.  
  
L'ATMV ha d'assegurar-se que el proveïdor de serveis en núvol compte amb les certificacions de seguretat necessàries i establir els mecanismes de revisió de compliment i notificació d'incidents necessaris per al compliment de les seues obligacions com a responsable.  
  
Quart  
En totes les resolucions que s'adopten i en els contractes que es formalitzen en virtut d'aquesta delegació, es farà constar expressament que aquests han sigut realitzats sobre la base d'aquesta, segons el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Cinqué  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o resolució de tots els assumptes que considere oportuns, i podrà, així mateix, revocar-les en qualsevol moment de conformitat amb el que s'estableix en l'article 63.5 de la Llei 5/1983, del Consell, i en els articles 9, 10 i concordants de l'esmentada Llei 40/2015.  
  
  
Sisé  
1. La Direcció Gerència de l'Autoritat de Transport Metropolità de València (ATMV) haurà d'informar i sol·licitar l'aprovació a la DGTIC de la tramitació de tots aquells contractes en l'àmbit de la present delegació de competències que no apareguen en l'annex de la present resolució.  
2. No podrà realitzar-se cap contractació per part de l'ATMV en cas de manifestar-se una oposició motivada per la DGTIC.  
3. Qualsevol altra licitació futura, diferent de l'actual plec de licitació que tinga com a objecte la contractació dels mateixos serveis i subministraments que consten en l'annex, requerirà d'una nova resolució de delegació de competències de conformitat amb l'article 9 de la Llei 40/2015, d'1 d'octubre, de règim jurídic del sector públic.  
Seté  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 24 de maig de 2022.- El conseller d'Hisenda i Model Econòmic: Arcadi España García.  
  
  
  
ANNEX  
Productes i serveis TIC que l'ATMV pot licitar d'acord amb el plec de contractació sense autorització prèvia  
  
Servei de direcció, coordinació, disseny i enginyeria, desenvolupament, instal·lació, proves, posada en marxa, manteniment i capacitació dels següents serveis i subministraments que s'han agrupat per categories depenent de l'especialitat:  
  
I. Plataforma funcional de transport  
Plataforma implantada en el núvol incloent el disseny, configuració, desplegament, proves, posada en funcionament, infraestructura, explotació i manteniment del sistema central que done suport als sistemes de ticketing i gestió de diner electrònic i SAEIP (d'ara en avant gestió interna (back-office) ATMV) i que dispose dels següents mòduls comuns:  
- Mòdul segur d'administració i configuració de dades i usuaris  
  
Aquest mòdul integra totes les eines i recursos necessaris per a l'administració, gestió i configuració de tots els usuaris, permisos i taules mestres necessàries per a l'explotació del sistema (títols, tarifes, bonificacions, etc.).  
- Mòdul de gestió de la cartografia  
Aquest mòdul està enfocat a la gestió de mapes i facilita la generació i actualització d'una base cartogràfica que servisca de suport per a visualitzar geogràficament tota la informació de dades mestres relatives als recursos i transaccions dels sistemes de ticketing i gestió de diner electrònic i SAEIP.  
- Mòdul de gestió de manteniment  
Aquest mòdul integra totes les eines i recursos necessaris per a la gestió i el seguiment del manteniment de la plataforma així com dels equips instal·lats.  
- Mòdul de gestió de quadres de comandament interactius i informes  
Aquest mòdul ofereix informació detallada i personalitzada d'informes de dades històriques i basades dels diferents paràmetres establits en el punt 4.2.4 o sol·licitats per ATMV que hagen sigut registrats en el sistema. Així mateix, s'inclou una eina capaç de generar quadres de comandament basats en alguna eina de BI (Business Intelligence) que permeta personalitzar informes i realitzar totes les consultes, indicadors i representacions d'aquests indicadors que siguen necessàries per a l'estudi i millores del servei de transport permetent l'escalabilitat, evolució i flexibilitat del sistema.  
- Mòdul de comunicació i participació ciutadana  
- Mòdul dedicat a la coordinació d'incidències i esdeveniments de mobilitat que facilite la creació, distribució i seguiment d'incidències i esdeveniments a través de l'app/web i de les pantalles d'informació instal·lades en les parades.  
- Mòdul d'intercanvi de dades  
- Mòdul per a l'intercanvi/exportació de dades, basat en dades obertes, accessible a altres sistemes que puguen requerir-los, i mitjançant la utilització d'API que permeten tindre disponible i rebre informació cap a/des d'altres sistemes.  
  
II. Ticketing i gestió de diner electrònic  
- Sistema central de ticketing, gestió de diner electrònic i gestió interna (back-office)  
Comprén tots els treballs d'instal·lació, configuració, desenvolupament i integració, a més del disseny conjunt amb l'ATMV del nou format de QR que done suport als productes desmaterialitzats i que incloga la definició de l'estructura d'informació, així com dels mecanismes de seguretat i antifrau que s'implementen i el disseny d'una llibreria QR per a operadors externs.  
A causa de la seua complexitat, el sistema de ticketing es dividirà en mòduls orientats al desenvolupament de les funcionalitats que s'ofereixen:  
- Mòdul de ticketing i tarifació  
Mòdul programari de la plataforma funcional que inclou la compra, gestió i control del sistema de ticketing, ja siga l'actual basat en targetes Móbilis/SUMA, en testimonis de viatge (Móbilis/SUMA, QR, TESC) en funcionalitat ABT (Account Based Ticketing), EMV en model MTT (Mass Transit Transaction) i en model KFT (Known Fare Transaction) per a viatges amb tarifa plana senzilla i postpagament en ABT.  
- Mòdul de compensació  
Mòdul que realitze els càlculs de compensació als diferents operadors i xarxes de venda en relació amb els contractes i convenis subscrits per l'ATMV.  
- Mòdul d'emissió de certificats i de facturació i enviament d'informació al subministrament immediat d'informació de l'IVA (SII) o al sistema economicopressupostari de la GVA (NEFIS)  
- Mòdul de gestió de llistes  
- Mòdul de gestió del frau  
- Mòdul d'atenció al client  
  
III. SAEIP  
- Sistema central de Sistema d'Ajuda a l'Explotació i Informació al Passatger  
Comprén tots els treballs d'instal·lació, configuració, desenvolupament, manteniment i integració per a l'explotació i auditoria de tota la informació rebuda pels operadors per a proporcionar el temps real de pas per parada, incidències i variacions del servei i per al control i pagament dels serveis realitzats pels operadors de transport per carretera.  
  
IV. Accés als usuaris  
Disseny, desenvolupament i provisió de les següents modalitats d'accés als usuaris:  
- Aplicació mòbil per als sistemes iOS i Android per a oferir als viatgers funcionalitats de planificació, registre d'usuaris, recàrrega del sistema ABT, generació i validació de títols QR en format electrònic i en paper, informació en temps real, atenció al client i participació ciutadana.  
- Portal Web responsive per a oferir als viatgers les mateixes funcionalitats que l'aplicació mòbil.  
  
V. Integració amb altres sistemes  
Asistencia tècnica i la disponibilitat d'API en les següents integracions.  
- Integració amb la gestió interna (back-office) Sigapunt  
- Integració amb les xarxes de venda  
- Integració amb la gestió interna (back-office) operador de transport (ticketing, SAE o ticketing i SAE)  
- Integració amb plataforma de control de l'explotació del transport de la GVA  
- Integració amb sistemes d'informació a l'usuari en parades  
- Integració amb la passarel·la de pagaments licitada per ATMV per al pagament/identificació a bord i per a les vendes i recàrregues a través de l'app i web  
- Integració amb el sistema de subministrament immediat de la informació de l'AEAT i/o el sistema de gestió economicofinancera de la Generalitat  
- Integració amb sistemes de mobilitat (Valenbisi i Mibisi)  
- Integració amb el planificador de rutes  
- Integració entre els diferents elements del sistema  
  
VI. Subministraments i instal·lació d'equipament  
Disseny, fabricació, instal·lació, proves i posada en funcionament de:  
- Validadores embarcades amb GPS integrat, lector QR i lector sense contacte PCI-PTS i EMV L1&L2  
- Consoles de conductor embarcades juntament amb impressores per a la venda de bitllets a bord de l'autobús  
- Equips d'inspecció  
- Encaminador de comunicacions  
  
VII. Manteniment de les comunicacions i subministraments (programari i equipaments)  
Manteniment de les comunicacions, serveis i subministraments inclosos en aquest annex.